[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 4.2.2009

COM(2009) 43 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΕΛΕΓΚΤΙΚΟ ΣΥΝΕΔΡΙΟ

Έκθεση για τον αντίκτυπο του σχεδίου δράσης της Επιτροπής για ένα ολοκληρωμένο πλαίσιο εσωτερικού ελέγχου

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΕΛΕΓΚΤΙΚΟ ΣΥΝΕΔΡΙΟ

Έκθεση για τον αντίκτυπο του σχεδίου δράσης της Επιτροπής για ένα ολοκληρωμένο πλαίσιο εσωτερικού ελέγχου

1. ΣΥΝΟΨΗ

Το 2005, μετά από διαδοχικές εκθέσεις του Ευρωπαϊκού Ελεγκτικού Συνεδρίου που περιείχαν αρνητική γνωμοδότηση για τις υποκείμενες πράξεις σε ορισμένους σημαντικούς τομείς πολιτικής, η Επιτροπή καθόρισε ως φιλόδοξο στρατηγικό της στόχο την επιδίωξη θετικής δήλωσης αξιοπιστίας από το Ελεγκτικό Συνέδριο. Για την επίτευξη αυτού του στόχου και στηριζόμενη στη γνωμοδότηση του Ελεγκτικού Συνεδρίου αριθ. 2/2004[1] (γνωμοδότηση σχετικά με το πρότυπο του «ενιαίου ελέγχου»), η Επιτροπή πρότεινε τον Ιούνιο 2005 ένα «Χάρτη πορείας προς ένα ολοκληρωμένο πλαίσιο εσωτερικού ελέγχου[2]» και επεδίωξε να εξεύρει μια «κοινή αντίληψη» με το Κοινοβούλιο, το Συμβούλιο και το Ευρωπαϊκό Ελεγκτικό Συνέδριο σχετικά με το χάρτη πορείας αυτό.

Με βάση τις πληροφορίες που συγκεντρώθηκαν, καθώς και τις συστάσεις στο ψήφισμα του Ευρωπαϊκού Κοινοβουλίου σχετικά με την απαλλαγή του 2003[3], τα συμπεράσματα του Συμβουλίου των Υπουργών Οικονομικών (ECOFIN) της 8ης Νοεμβρίου 2005 και τη λεπτομερή αξιολόγηση που διενεργήθηκε για τους κύριους τομείς δαπανών, η Επιτροπή εξέδωσε «Σχέδιο δράσης για ένα ολοκληρωμένο πλαίσιο εσωτερικού ελέγχου»[4] τον Ιανουάριο 2006.

Το σχέδιο δράσης, αφού αναγνωρίζει ρητά την ευθύνη της Επιτροπής για την εκτέλεση του προϋπολογισμού, όπως ορίζεται στο άρθρο 274 της συνθήκης, καθορίζει πλαίσιο για τα κράτη μέλη ώστε να « συνεργάζονται με την Επιτροπή προκειμένου να διασφαλίσουν ότι οι πιστώσεις χρησιμοποιούνται σύμφωνα με τις αρχές της χρηστής δημοσιονομικής διαχείρισης »[5].

Η Επιτροπή στην έκθεση προόδου της[6], του Φεβρουαρίου 2008, σημείωσε ότι 7 από τις 16 αρχικές δράσεις ολοκληρώθηκαν, 6 έχουν ουσιαστικά ολοκληρωθεί και 3 δεν κατέστη δυνατό να εφαρμοσθούν ή συνεχίζονται με άλλους τρόπους. Το Ελεγκτικό Συνέδριο σε γενικές γραμμές συμφώνησε με την αυτοαξιολόγηση της Επιτροπής για τα ποσοστά ολοκλήρωσης[7]. Μετά από ένα έτος είχαν ολοκληρωθεί και οι 6 εκκρεμείς δράσεις.

Η παρούσα έκθεση που παρέχει τις τελευταίες πληροφορίες για την εφαρμογή του σχεδίου δράσης, έχει ως κύριο στόχο της την επικαιροποιημένη και αντικειμενική αξιολόγηση του αντικτύπου του σχεδίου αυτού με βάση ποσοτικούς και ποιοτικούς δείκτες. Τα συνολικά συμπεράσματα είναι θετικά, και βασίζονται στα πορίσματα της ετήσιας έκθεσης του Ελεγκτικού Συνεδρίου για το 2007, στην οποία καταγράφεται σημαντική πρόοδος. Η εν λόγω έκθεση του Ελεγκτικού Συνεδρίου περιέχει για πρώτη φορά γνωμοδότηση χωρίς επιφυλάξεις σχετικά με τους λογαριασμούς καθώς και την καλύτερη μέχρι σήμερα δήλωση αξιοπιστίας (DAS) ενώ περιέχει και γνωμοδότηση χωρίς επιφυλάξεις για τη νομιμότητα και την κανονικότητα των υποκείμενων πράξεων για περίπου το 45% των δαπανών του προϋπολογισμού σε σύγκριση με το 6% της δήλωσης αξιοπιστίας του Ελεγκτικού Συνεδρίου για το 2003. Το Ελεγκτικό Συνέδριο διαπίστωσε περαιτέρω πρόοδο στα συστήματα εποπτείας και ελέγχου της Επιτροπής ενώ για πρώτη φορά στην έκθεση του 2007 κανένα σύστημα δεν αξιολογήθηκε αρνητικά.

2. ΠΟΙΟΣ ΕΙΝΑΙ Ο ΑΝΤΙΚΤΥΠΟΣ ΚΑΙ ΠΩΣ ΜΠΟΡΕΙ ΝΑ ΜΕΤΡΗΘΕΙ ;

Το σχέδιο δράσης πρότεινε κοινό πλαίσιο για τις δράσεις που πρέπει να υλοποιηθούν και τον ρόλο του Συμβουλίου, των κρατών μελών και του Ευρωπαϊκού Κοινοβουλίου για την επίτευξη αξιόπιστου και λειτουργικού ολοκληρωμένου πλαισίου εσωτερικού ελέγχου, που να παρέχει βεβαιότητα στην Επιτροπή και, κατ’ επέκταση, στο Ελεγκτικό Συνέδριο. Ο αντίκτυπός του θα μπορούσε να αξιολογηθεί βάσει διαφόρων κριτηρίων:

- εάν υπάρχουν αποδεικτικά στοιχεία ότι η κοινή αντίληψη στην οποία βασίζεται ο χάρτης πορείας συνεχίζει να καθοδηγεί τα εν λόγω όργανα , και ότι η απαραίτητη συνεργασία, και από τα κράτη μέλη, υλοποιείται και αποκρυσταλλώνεται γύρω από αρχές ενιαίου ελέγχου·

- εάν η Επιτροπή έχει βελτιώσει τους ελέγχους όπου έχει πλήρη και άμεση ευθύνη , μέσω καλύτερης κάλυψης λογιστικού ελέγχου, αυξημένης ποιότητας των ετήσιων εκθέσεων δραστηριοτήτων και αποτελεσματικής ανάκτησης των αχρεωστήτως καταβληθέντων ποσών· και

- εάν, σε δράσεις των οποίων η διαχείριση είναι επιμερισμένη μεταξύ Επιτροπής και διοικητικών υπηρεσιών των κρατών μελών , υπάρχει μετρήσιμη βελτίωση των συστημάτων ελέγχου των κρατών μελών που οφείλεται στις δικές τους δράσεις και στις δράσεις της Επιτροπής μέσω της ανάκτησης αχρεωστήτως καταβληθέντων ποσών.

Τα διαφορετικά επίπεδα άσκησης επιρροής της Επιτροπής πρέπει να λαμβάνονται υπόψη κατά την αξιολόγηση του αντικτύπου του σχεδίου δράσης. Γι’ αυτούς τους λόγους, η παρούσα «έκθεση για τον αντίκτυπο» δεν εξετάζει μόνο τους απλούς ποσοτικούς δείκτες, όπως τα ποσοστά σφάλματος ή τα ανακτηθέντα ποσά. Για παράδειγμα, η καθοδήγηση μπορεί να βοηθήσει στη διευκρίνιση των νομοθετικών απαιτήσεων αλλά βραχυπρόθεσμα δεν μπορεί να επιδείξει άμεσο αντίκτυπο στα ποσοστά σφάλματος. Επίσης, η βελτίωση των ετήσιων εκθέσεων δραστηριοτήτων που υποβάλλουν οι υπηρεσίες της Επιτροπής δεν υπολογίζεται με τους όρους αυτούς αλλά μάλλον μέσω της ανεξάρτητης ποιοτικής αξιολόγησης του Ελεγκτικού Συνεδρίου.

Επομένως, η Επιτροπή για να δώσει μια πλήρη, ρεαλιστική και αντικειμενική συνολική εικόνα καταγράφει τον αντίκτυπο στο ακόλουθο τμήμα με βάση τον κατάλληλο συνδυασμό ποιοτικών και ποσοτικών δεικτών. Όπου υπάρχουν σχετικά στοιχεία, γίνεται μνεία της ανεξάρτητης αξιολόγησης που διενεργήθηκε από τον εξωτερικό ελεγκτή μέσω των ποσοστών σφάλματος που παρατηρήθηκαν, των διαφόρων βαθμών αξιολόγησης της δήλωσης αξιοπιστίας, των αξιολογήσεων των συστημάτων και άλλων παρατηρήσεων. Η παρούσα έκθεση συμπληρώνεται από αποδεικτικά στοιχεία τα οποία προήλθαν από γνωμοδοτήσεις λογιστικού ελέγχου που εκδόθηκαν από την υπηρεσία εσωτερικού ελέγχου (IAS) ή από αυτοαξιολογήσεις και δεδομένα που συγκεντρώθηκαν από τις υπηρεσίες της Επιτροπής.

3. ΑΝΤΙΚΤΥΠΟΣ ΣΤΙΣ 31 ΔΕΚΕΜΒΡΙΟΥ 2008

Μια θετική δήλωση αξιοπιστίας αποτελεί σήμερα μια αναγνωρισμένη πολιτική προσταγή, στην οποία εστιάζουν την προσοχή τους όλα τα όργανα. Το γεγονός αυτό συνέβαλε στην κινητοποίηση της στήριξης από τις υπηρεσίες της Επιτροπής, ενθάρρυνε τις εν λόγω υπηρεσίες να εξετάσουν με κριτικό πνεύμα τις δραστηριότητες ελέγχου και εποπτείας τους και δημιούργησε συναίνεση για τις δράσεις με σκοπό την πρόληψη των σφαλμάτων. Πρόκειται για μείζον επίτευγμα λαμβανομένων υπόψη των ανταγωνιστικών στόχων, όπως είναι η εξισορρόπηση της ανάγκης για συμπληρωματικούς ελεγκτές με τους αυστηρούς περιορισμούς του προσωπικού ή η εξισορρόπηση της ταχείας εκταμίευσης με τον αποτελεσματικό έλεγχο.

Η Επιτροπή θεωρεί ότι έχει εξευρεθεί μια κοινή αντίληψη και ότι το εννοιολογικό πλαίσιο του σχεδίου δράσης συνεχίζει να καθοδηγεί αποτελεσματικά τις περαιτέρω βελτιώσεις, όπως τις συζητήσεις που πρόσφατα ξεκίνησαν για τον αποδεκτό κίνδυνο σφάλματος. Το ενδιαφέρον και η στήριξη από το Ευρωπαϊκό Κοινοβούλιο εξακολουθούν να είναι ισχυρές ενώ η συνεργασία με τα κράτη μέλη συνεχίζει να βελτιώνεται. Η κατωτέρω αξιολόγηση αντικτύπου βασίζεται σε ειδικούς δείκτες, ανά δράση[8], στις 31 Δεκεμβρίου 2008.

3.1. Απλούστευση και κοινές αρχές στον τομέα του ελέγχου (δράσεις 1-3)[9]

Δράση 1: Απλούστευση της προτεινόμενης νομοθεσίας για την περίοδο 2007–13

Ολοκληρωθείσα δράση : Η απλούστευση για την περίοδο 2007-2013 αρχικά ήταν λιγότερο εκτεταμένη από το αναμενόμενο. Εκτός από τις δράσεις που καθορίστηκαν στο σχέδιο δράσης σχετικά με την απλούστευση, η Επιτροπή έλαβε περαιτέρω μέτρα για την απλούστευση των κανόνων αναφορικά με τις διαρθρωτικές δράσεις μέσω της έκδοσης προτάσεων για την τροποποίηση των σχετικών κανονισμών του Συμβουλίου, με στόχο την επέκταση της χρήσης κατ' αποκοπήν συντελεστών, κατ' αποκοπήν ποσών, και μοναδιαίου κόστους σε όλα τα είδη δαπανών που αφορούν τόσο το ΕΤΠΑ όσο και το ΕΚΤ. Η Επιτροπή θα εξετάσει εάν θα υποβάλει προτάσεις για περαιτέρω μέτρα το 2009 βάσει των συστάσεων της κοινής ομάδας εργασίας της Επιτροπής και των κρατών μελών, που θα εκδοθούν το πρώτο εξάμηνο του 2009. Υπό τον όρο επίτευξης της στήριξης του Ευρωπαϊκού Κοινοβουλίου και του Συμβουλίου για τα μέτρα αυτά, ο αντίκτυπος της περαιτέρω απλούστευσης του ποσοστού σφάλματος θα γίνει εμφανής από το 2010/2011 και μετέπειτα.

Αντίκτυπος

Δείκτης: Ποσοστό του προϋπολογισμού που εκτελείται μέσω απλουστευμένης προσέγγισης. Στον τομέα της γεωργίας, η εισαγωγή του καθεστώτος ενιαίας ενίσχυσης αποσύνδεσε τη στήριξη από την παραγωγή και έθεσε τέλος σε πολύπλοκες απαιτήσεις επιλεξιμότητας. Το μεταβατικό καθεστώς ενιαίας στρεμματικής ενίσχυσης που εφαρμόζεται στα περισσότερα κράτη μέλη της ΕΕ-12 προχωρά περαιτέρω διότι βασίζεται μόνο στις εκτάσεις. Το πρόσφατο «τσεκ απ» της ΚΓΠ και η ενιαία κοινή οργάνωση αγοράς συνέβαλαν επίσης στην απλούστευση. Στον τομέα των διαρθρωτικών ταμείων, λόγω της χρήσης κατ’ αποκοπήν συντελεστών για τα γενικά έξοδα δεν απαιτείται πλέον από τους δικαιούχους να αναλύουν και να διατηρούν λογιστικά στοιχεία κόστους ενώ θα πρέπει να μειωθούν οι καθ’ υπέρβαση πληρωμές λόγω μη επιλέξιμων δαπανών.

Σημαντικά στοιχεία τεκμηρίωσης

Το ποσοστό των κονδυλίων που εκτελέστηκε μέσω αποσυνδεδεμένων άμεσων ενισχύσεων αυξήθηκε από το 47% των συνολικών άμεσων ενισχύσεων στο γεωργικό τομέα για το 2005 στο 83% για το 2008, με στόχο το 93% μέχρι το 2013 και μετέπειτα. Επομένως, περίπου το 25% του προϋπολογισμού της ΕΕ εκτελείται μέσω αυτής της απλουστευμένης προσέγγισης.

Δείκτης: Μειωμένα ποσοστά σφάλματος του Ελεγκτικού Συνεδρίου λόγω της σαφέστερης νομοθεσίας και της εκτεταμένης καθοδήγησης. Στον τομέα της εκπαίδευσης και του πολιτισμού έχει επιτευχθεί σημαντική απλούστευση, συμπεριλαμβανομένων των κατ’ αποκοπήν επιχορηγήσεων για το πρόγραμμα δια βίου μάθησης. Η μελλοντική διευκρίνιση των κριτηρίων που διέπουν τη χρήση των μέσων δαπανών προσωπικού στο 7ο πρόγραμμα-πλαίσιο έρευνας θα διευκολύνει τη συλλογή και την υποβολή αξιώσεων δαπανών αλλά ο αντίκτυπος θα γίνει εμφανής μετά την εφαρμογή, από το 2009 και μετά.

Σημαντικά στοιχεία τεκμηρίωσης

Στον τομέα της εκπαίδευσης και του πολιτισμού, οι περισσότερες επιχορηγήσεις (περίπου το 80%) που παρέχονται από εθνικούς οργανισμούς αφορούν κατ’ αποκοπήν ποσά ή κατ’ αποκοπήν συντελεστές. Για παράδειγμα, για τις εταιρικές σχέσεις Comenius (106 εκατ. EUR),δεν χρειάζεται πλέον να υποβάλλονται οι λεπτομερείς πραγματικές δαπάνες και οι επιχορηγήσεις καθορίζονται με βάση κατ’ αποκοπήν ποσά ή κατ’ αποκοπήν συντελεστές που στηρίζονται σε κλίμακα μοναδιαίου κόστους. Ωστόσο, δεν έχουν ακόμα επιβεβαιωθεί οι συνέπειες στα ποσοστά σφάλματος.

Δράση 3: Στρατηγικές ελέγχου και εύλογη βεβαιότητα

Ολοκληρωθείσα δράση : Σε όλες τις ετήσιες εκθέσεις δραστηριοτήτων για το 2007 χρησιμοποιήθηκαν υποδείγματα ολοκληρωμένου εσωτερικού ελέγχου.

Αντίκτυπος

Δείκτης: Βελτιωμένη αξιολόγηση από το Ελεγκτικό Συνέδριο της ποιότητας των ετήσιων εκθέσεων δραστηριοτήτων. Το Ελεγκτικό Συνέδριο στην ετήσια έκθεσή του για το 2007, παρατήρησε βελτιώσεις στις ετήσιες εκθέσεις δραστηριοτήτων όσον αφορά τους τομείς της γεωργίας και της πολιτικής συνοχής. Οι βελτιώσεις, με τη στήριξη της ενισχυμένης διαδικασίας αξιολόγησης από ομοτίμους, συνεχίζονται.

Σημαντικά στοιχεία τεκμηρίωσης

Όλοι οι τομείς πολιτικής βαθμολογήθηκαν τουλάχιστον με «Β» (παρέχοντας τουλάχιστον αποδεικτικά στοιχεία για τα συμπεράσματα του Ελεγκτικού Συνεδρίου σχετικά με τη δήλωση αξιοπιστίας μετά από διορθώσεις).[10]

3.2. Διαχειριστικές δηλώσεις και διαβεβαίωση ελέγχου (δράσεις 5-8)

Δράση 5: Εθνικές διαχειριστικές δηλώσεις

Ολοκληρωθείσα δράση όπως αναθεωρήθηκε και συμφωνήθηκε[11] : Η πρώτη δέσμη ετήσιων συνόψεων αναμενόταν από τα κράτη μέλη τον Φεβρουάριο 2008.

Αντίκτυπος

Δείκτης: Ποιότητα των συνόψεων που διαβιβάστηκαν και δράση που αναλήφθηκε για τη βελτίωσή τους. Τα επίπεδα συμμόρφωσης με τις ελάχιστες απαιτήσεις κυμαίνονταν.

Για τα διαρθρωτικά ταμεία όλα τα κράτη μέλη πλην ενός τελικά διαβίβασαν ετήσιες συνόψεις που πληρούσαν τις ελάχιστες απαιτήσεις. Η Γερμανία διαβίβασε προσφάτως πληροφορίες τις οποίες και εξετάζει η Επιτροπή. Η Επιτροπή συνέστησε στα κράτη μέλη να συμπληρώσουν τις συνόψεις με δήλωση αξιοπιστίας, αλλά αυτό δεν συνιστά νομική απαίτηση. Η Επιτροπή εξέδωσε αναθεωρημένες κατευθυντήριες γραμμές για να βελτιώσει την επόμενη δέσμη συνόψεων που αναμένονται για τις 15 Φεβρουαρίου 2009.

Στη γεωργία , τα κράτη μέλη συμμορφώθηκαν με τις νομικές τους υποχρεώσεις, τόσο ως προς τις ετήσιες συνόψεις όσο και ως προς τις ετήσιες δηλώσεις αξιοπιστίας που υπέγραψαν για πρώτη φορά οι διευθυντές των οργανισμών πληρωμών. Τα κράτη μέλη ακολούθησαν τις κατευθυντήριες γραμμές για τις ετήσιες συνόψεις που χορήγησαν οι υπηρεσίες της Επιτροπής, δίδοντας μια πρακτική ανασκόπηση. Ωστόσο, η ποιότητα της πρόσθετης ανάλυσης στις περισσότερες συνόψεις θα μπορούσε να βελτιωθεί. Η Επιτροπή αναθεώρησε τις κατευθυντήριες γραμμές της με στόχο τη βελτίωση αυτής της ανάλυσης στις συνόψεις για το 2008.

Σημαντικά στοιχεία τεκμηρίωσης

«Το Συνέδριο θεωρεί ότι, για το πρώτο αυτό έτος καθιέρωσης των ετήσιων συνόψεων, η Επιτροπή επόπτευσε επαρκώς τη διαδικασία, αφενός, εκδίδοντας σαφείς κατευθυντήριες οδηγίες και, αφετέρου, επιζητώντας τη διερεύνηση των λόγων μη τήρησης των προθεσμιών και των κριτηρίων σχετικά με την εμβέλεια ή την ποιότητα». Ενθάρρυνε την Επιτροπή να επισημάνει την προστιθέμενη αξία των συνόψεων για την αξιοπιστία.[12]

Δείκτης: Παραλαβή των εκ των προτέρων δηλώσεων αξιοπιστίας στον τομέα της εκπαίδευσης και του πολιτισμού. Οι εκ των προτέρων δηλώσεις από τις εθνικές αρχές για την περίοδο 2007-13 παρείχαν τη βεβαίωση ότι οι εν λόγω αρχές τηρούν τα ελάχιστα πρότυπα ελέγχου και ότι ο κύκλος του σχεδίου συμμορφώνεται προς τις διαδικασίες.

Σημαντικά στοιχεία τεκμηρίωσης

Παρελήφθησαν όλες οι οφειλόμενες εκ των προτέρων δηλώσεις αξιοπιστίας στον τομέα της εκπαίδευσης και του πολιτισμού. Σε 33 από αυτές δόθηκε συνέχεια μέσω επισκέψεων παρακολούθησης ενώ σε όλες δόθηκε συστηματική συνέχεια στο πλαίσιο της αξιολόγησης της ετήσιας δήλωσης αξιοπιστίας.

Δείκτης: Οι πρωτοβουλίες των κρατών μελών για δηλώσεις . Η Επιτροπή υποστηρίζει τις εκούσιες πρωτοβουλίες που αναλαμβάνουν ορισμένα κράτη μέλη. Η κάλυψη και ο χαρακτήρας των δηλώσεων αυτών διαφέρουν και ως εκ τούτου τα αποτελέσματα δεν μπορούν να συγκριθούν. Οι δηλώσεις αυτές παρέχουν μερικές συμπληρωματικές πληροφορίες για τα συστήματα ελέγχου.

Σημαντικά στοιχεία τεκμηρίωσης

Έγγραφα του 2008 από τη Δανία (γνωμοδότηση ελέγχου σχετικά με τα Ταμεία της ΕΕ, που καλύπτει το Ευρωπαϊκό Κοινωνικό Ταμείο, το Ευρωπαϊκό Ταμείο Περιφερειακής Ανάπτυξης, τις γεωργικές επιδοτήσεις, τη συνεισφορά ΦΠΑ και τη συνεισφορά ΑΕΕ), τις Κάτω Χώρες (εθνική δήλωση – γεωργία μόνο για το 2008) και το Ηνωμένο Βασίλειο (ενοποιημένη δήλωση και γνωμοδότηση ελέγχου για τη χρήση των Ταμείων της ΕΕ – δαπάνες σχετικά με σχέδια που υποστηρίζονται από ΕΕ).

Σημαντικά στοιχεία τεκμηρίωσης

Το Ελεγκτικό Συνέδριο δήλωσε ότι «οι εθνικές δηλώσεις μπορούν να θεωρούνται ως ένα νέο στοιχείο εσωτερικού ελέγχου, και τόσο η Επιτροπή όσο και το Συνέδριο πρέπει να τις εξετάζουν υπό το πρίσμα αυτό.»[13]

Δράση 7: Βελτίωση της σχέσης κόστους οφέλους των ελέγχων στο επίπεδο του σχεδίου

Ολοκληρωθείσα δράση : Στον τομέα της έρευνας και της εξωτερικής βοήθειας χρησιμοποιούνται συμφωνηθείσες διαδικασίες προκειμένου να βελτιωθεί η βεβαίωση που παρέχεται από εξωτερικούς ελέγχους σε σχέδια μέσω του καθορισμού των διαδικασιών ελέγχου που πρέπει να εφαρμόζονται. Αυτές οι διαδικασίες δεν έχουν εισαχθεί στον τομέα της εκπαίδευσης και του πολιτισμού διότι είναι πολύ περιορισμένος ο αριθμός των συμφωνιών επιχορήγησης που υπερβαίνει το όριο για την παροχή πιστοποιητικού ελέγχου. Ο άμεσος έλεγχος που διενεργείται από την Επιτροπή θεωρείται ότι παρουσιάζει καλύτερη σχέση κόστους οφέλους.

Αντίκτυπος

Δείκτης: Βελτιωμένη ποιότητα των πληροφοριών που προέρχονται από εξωτερικούς ελεγκτές. Οι συμφωνηθείσες διαδικασίες, που διευκρινίζουν με μεγαλύτερη ακρίβεια την εργασία που πρέπει να εκτελεστεί από τον ελεγκτή, θα πρέπει να αυξήσουν τη συνοχή και την αξιοπιστία των αποτελεσμάτων του ελέγχου και να παράσχουν καλύτερα αποδεικτικά στοιχεία για τις διαχειριστικές αποφάσεις σχετικά με την επιλεξιμότητα της χρηματοδότησης.

Σημαντικά στοιχεία τεκμηρίωσης

Στον τομέα της εξωτερικής βοήθειας η πρώτη αξιολόγηση μικρού αριθμού εκθέσεων κατέδειξε ότι οι συμφωνηθείσες διαδικασίες έχουν τα αναμενόμενα αποτελέσματα παρόλο που η ποιότητα και η συνοχή των εκθέσεων θα μπορούσαν να βελτιωθούν ακόμα.

Στον τομέα της έρευνας είναι ακόμα πολύ νωρίς για την αξιολόγηση της βελτίωσης. Ο αντίκτυπος στα σφάλματα δεν μπορεί ακόμα να υπολογισθεί και θα χρειαστεί να επιβεβαιωθεί από μελλοντικούς ελέγχους σχεδίων που καλύπτονται από το νέο καθεστώς.

Δράσεις 8 και 8N: Συμπληρωματική βεβαίωση από ανώτατα όργανα ελέγχου

Ολοκληρωθείσα δράση : Η Επιτροπή δημιούργησε σχέσεις με ανεξάρτητα ανώτατα όργανα ελέγχου.

Αντίκτυπος

Δείκτης: Αριθμός των ανώτατων οργάνων ελέγχου που συνεργάζονται με την Επιτροπή. Οι αντιδράσεις των ανώτατων οργάνων ελέγχου στις εκθέσεις πληρωμών από την Επιτροπή ποικίλλουν αλλά οδήγησαν σε βελτιώσεις των εκθέσεων.

Σημαντικά στοιχεία τεκμηρίωσης

Πέντε ανώτατα όργανα ελέγχου ζήτησαν πρόσθετες λεπτομερείς πληροφορίες και αναλύσεις (τις οποίες η Επιτροπή διαβίβασε).

Δέκα ανώτατα όργανα ελέγχου εκπόνησαν γενική έκθεση σχετικά με τη δημοσιονομική διαχείριση της ΕΕ και δύο ακόμα όργανα μελετούν την πιθανότητα αυτή.[14]

3.3. Προσέγγιση ενιαίου ελέγχου: κοινοποίηση των αποτελεσμάτων και προτεραιότητες όσον αφορά τη σχέση κόστους-οφέλους

Δράσεις 3N και 11N: Βελτίωση της βεβαιότητας μέσω κυρώσεων και ανακτήσεων

Ολοκληρωθείσες δράσεις : Το πεδίο εφαρμογής των κυρώσεων επεκτάθηκε στην τομεακή νομοθεσία της περιόδου 2007-13 και η Επιτροπή υιοθετεί μια περισσότερο σθεναρή προσέγγιση των ανακτήσεων και των κυρώσεων. Η ποιότητα των δεδομένων για τις ανακτήσεις και τις δημοσιονομικές διορθώσεις βελτιώνεται.

Αντίκτυπος

Δείκτης: Αξιοπιστία, συνοχή και πληρότητα των δεδομένων ανάκτησης. Το Ελεγκτικό Συνέδριο διαπίστωσε βελτιώσεις των δεδομένων για τις ανακτήσεις του 2007. Περαιτέρω βελτιώσεις πραγματοποιήθηκαν στους λογαριασμούς του 2008 που δεν έχουν ακόμα ελεγχθεί από το Ελεγκτικό Συνέδριο, τόσο ως προς τις ανακτήσεις της Επιτροπής όσο και ως προς τις ανακτήσεις που αναφέρθηκαν από τα κράτη μέλη.

Σημαντικά στοιχεία τεκμηρίωσης

Το Ελεγκτικό Συνέδριο δήλωσε ότι «παρουσιάζονται … περισσότερα πληροφοριακά στοιχεία σχετικά με την ανάκτηση των αχρεωστήτως καταβληθέντων ποσών. Εντούτοις, οι σημειώσεις των οικονομικών καταστάσεων δεν περιλαμβάνουν ακόμη πλήρεις και αξιόπιστες πληροφορίες σχετικά με τις δραστηριότητες δημοσιονομικής διόρθωσης που πραγματοποίησαν τα κράτη μέλη»[15].

Επέκταση της καταχώρισης στο ABAC των ανακτήσεων από τις υπηρεσίες της Επιτροπής λόγω λογιστικού ή άλλου ελέγχου: το 2008 καταχωρίστηκε ποσό μεγαλύτερο από 500 εκατ. EUR από ανακτήσεις.

Δείκτης: Περισσότερο συστηματική παρακολούθηση των σφαλμάτων στο πλαίσιο της δήλωσης αξιοπιστίας: Στις ετήσιες εκθέσεις δραστηριότητών τους, οι υπηρεσίες της Επιτροπής κατέγραψαν τη συνέχεια που δόθηκε στα κύρια πορίσματα του Ελεγκτικού Συνεδρίου και εξήγησαν τις διαφορές απόψεων. Η Επιτροπή αποστέλλει στα κράτη μέλη κάθε έτος[16] κατάλογο των παρατηρήσεων που πραγματοποιήθηκαν και των σφαλμάτων που διαπίστωσε το Ελεγκτικό Συνέδριο όσον αφορά τη χώρα τους, και ζητά πληροφορίες για τη συνέχεια που θα δοθεί και τους λόγους διάπραξης των πιο κοινών σφαλμάτων στον τομέα των διαρθρωτικών δράσεων. Η παρακολούθηση των σφαλμάτων της δήλωσης αξιοπιστίας 2006 περιλαμβάνεται στο σχέδιο δράσης για τα διαρθρωτικά ταμεία[17].

Σημαντικά στοιχεία τεκμηρίωσης

Όσον αφορά τα σφάλματα της δήλωσης αξιοπιστίας 2006[18], στην τελευταία έκθεση επισημάνθηκε ότι όταν τα κράτη μέλη αποδέχονται τα σφάλματα που εντοπίστηκαν από το Ελεγκτικό Συνέδριο, αυτά αναφέρουν κυρίως την ανάκτηση κονδυλίων ή την απόσυρση των μη επιλέξιμων δαπανών.

Δείκτης: Αποτελεσματικότητα της διαδικασίας ανάκτησης :

Σημαντικά στοιχεία τεκμηρίωσης

Όσον αφορά τα διαρθρωτικά ταμεία, η εξέταση από την IAS απέδειξε τη σημαντική πρόοδο που πέτυχε η Επιτροπή κατά την υποβολή εκθέσεων σχετικά με την αποτελεσματική ανάκτηση των αχρεωστήτως καταβληθέντων ποσών. Η Επιτροπή μπορεί σήμερα να παρουσιάσει συνολικό πίνακα των δημοσιονομικών διορθώσεων που έγιναν ή πρόκειται να γίνουν, με τον αριθμό τ ων διαδικασιών και των ποσών ανά πρόγραμμα, καθώς και των πηγών διόρθωσης. Από την επισκόπηση προκύπτει ότι οι έλεγχοι της Επιτροπής αποτελούν το σημείο εκκίνησης για ποσοστό 80% των διορθώσεων που επέρχονται επί του παρόντος. Επίσης, η Επιτροπή πραγματοποίησε επαληθεύσεις[19] των δεδομένων για διαρθρωτικές δράσεις σε 10 κράτη μέλη το 2008.

Ένας δεύτερος εσωτερικός έλεγχος παρέχει εύλογη βεβαιότητα σχετικά με τη διαδικασία ανάκτησης στο πλαίσιο της κεντρικής διαχείρισης, με μερικές επιφυλάξεις που αφορούν τη διάρκεια ορισμένων διαδικασιών. [20]

Ως προς την έρευνα, το πεδίο που καλύπτεται από τον έλεγχο αυξήθηκε σημαντικά στο πλαίσιο της πολυετούς στρατηγικής ελέγχου (συνολικά περατώθηκαν περισσότεροι από 900 έλεγχοι για το 6 ο ΠΠ, συμπεριλαμβανομένων 378 το 2007 έναντι 300 που είχαν τεθεί ως στόχος στο σχέδιο δράσης), με αποτέλεσμα οι ΓΔ που ασχολούνται με την έρευνα να μπορούν να εκτιμήσουν καλύτερα το χαρακτήρα και την έκταση των σφαλμάτων.

Δείκτης: Όγκος δημοσιονομικών διορθώσεων: Πραγματοποιούνται ανακτήσεις όπου αυτό δικαιολογείται και η αύξηση της αξίας τους δεν αποτελεί αυτοσκοπό.

Σημαντικά στοιχεία τεκμηρίωσης

Ο όγκος των δημοσιονομικών διορθώσεων που εφαρμόζονται από την Επιτροπή στα διαρθρωτικά ταμεία αυξήθηκε σημαντικά σύμφωνα με τα προσωρινά στοιχεία: το 2008 το σύνολο ανερχόταν σε 1,5 δισ. EUR έναντι 288 εκατ. EUR το 2007. Περαιτέρω αποδεικτικά στοιχεία του αντικτύπου αναφέρονται στην έκθεση προόδου του σχεδίου δράσης για τα διαρθρωτικά ταμεία, που εκδόθηκε τον Φεβρουάριο του 2009[21].

Δράση 9: Κοινοποίηση των αποτελεσμάτων των λογιστικών ελέγχων

Ολοκληρωθείσα δράση : Ένα εργαλείο καταχώρισης και παρακολούθησης του ελέγχου έχει τεθεί σε πλήρη λειτουργία και είναι αποτελεσματικό στο πλαίσιο του ABAC για ελέγχους κυρίως στην άμεση κεντρική διαχείριση.

Αντίκτυπος

Δείκτης: Χρήση του εργαλείου ελέγχου και βελτίωση του συντονισμού των ελέγχων. Η βελτίωση του συντονισμού αυξάνει την αποτελεσματικότητα των ελέγχων μάλλον μέσω της καλύτερης χρήσης των διαθέσιμων πόρων παρά μέσω της μείωσης των ποσοστών σφάλματος.

Σημαντικά στοιχεία τεκμηρίωσης

Καταχωρίστηκαν περίπου 5.000 έλεγχοι οι οποίοι παρέχουν σημαντικές πληροφορίες για τους ελέγχους μεμονωμένων δικαιούχων και επιτρέπουν τη βελτίωση της στοχοθέτησης και τον καλύτερο συντονισμό. Δημιουργήθηκαν διαδικασίες για να εξασφαλισθεί η συστηματική ανταλλαγή αποτελεσμάτων σχετικά με τους κοινούς φορείς μεταξύ των Γενικών Διευθύνσεων που είναι επιφορτισμένες με τα διαρθρωτικά ταμεία.[22]

Δράσεις 4, 10 και 11: Αποδεκτός κίνδυνος και ανάλυση από άποψη κόστους-οφέλους των ελέγχων

Ολοκληρωθείσα δράση : Η Επιτροπή στην ανακοίνωσή της για τον αποδεκτό κίνδυνο[23], του Δεκεμβρίου 2008, κατέγραψε τα αποτελέσματα των δράσεων 10 και 11 τα οποία πρέπει να αποτελέσουν τη βάση προώθησης των συζητήσεων για τον αποδεκτό κίνδυνο.

Αντίκτυπος

Δείκτης: Πρόοδος προς κοινή αντίληψη του αποδεκτού κινδύνου . Διενεργούνται συζητήσεις με την αρμόδια για τον προϋπολογισμό αρχή. Η Επιτροπή συμμετέχει ενεργά στις εν λόγω συζητήσεις.

3.4. Τομεακές ελλείψεις

Δράσεις 12 και 12N: Αντιμετώπιση ελλείψεων που επισημάνθηκαν από τις συμμετέχουσες υπηρεσίες

Ολοκληρωθείσα δράση : Για τη δράση 12, οι Γενικές Διευθύνσεις και οι υπηρεσίες υλοποιούν τα βασικά στοιχεία του σχεδίου δράσης σύμφωνα με την αξιολόγηση ελλείψεων – σαφείς περιγραφές της προσέγγισης ελέγχου, συντονισμένος λογιστικός και άλλος έλεγχος βάσει συμφωνηθέντων προτύπων.

Αντίκτυπος

Δείκτης: Ποιότητα των συστημάτων ελέγχου.

Σημαντικά στοιχεία τεκμηρίωσης

Στη δήλωση αξιοπιστίας 2007 το Ελεγκτικό Συνέδριο καταλήγει στο συμπέρασμα ότι κανένα από τα συστήματα εποπτείας και ελέγχου των κονδυλίων της ΕΕ δεν είναι μη ικανοποιητικό αλλά ότι σε μερικούς τομείς δαπανών τα συστήματα αυτά δεν επιτυγχάνουν, ενδεχομένως, να μειώσουν τα σφάλματα σε αποδεκτό επίπεδο.

Δείκτης: Ποσοστά σφάλματος στο 6 ο ΠΠ. Το Ελεγκτικό Συνέδριο δήλωσε ότι μολονότι η νέα στρατηγική συνιστά μια σταθερή βάση για να αντιμετωπιστούν τα προβλήματα που έχει εντοπίσει, τα δυνητικά ευεργετικά αποτελέσματα εξαρτώνται από την πλήρη και αποτελεσματική εφαρμογή της από το 2008 και μετά. Επίσης, τόνισε ότι η στρατηγική περιλαμβάνει αρκετές πρωτοβουλίες, οι οποίες ενδέχεται να συμβάλουν στην καλύτερη λειτουργία του εν λόγω ελέγχου, περιλαμβανομένης της χρήσης, αφενός, κριτηρίων κινδύνου και, αφετέρου, μεθόδων επιλογής δείγματος, με επίκεντρο τους μείζονες δικαιούχους.

Σημαντικά στοιχεία τεκμηρίωσης

Το σωρευτικό ποσοστό σφαλμάτων που ανιχνεύθηκε από την Επιτροπή για το 6 ο ΠΠ στα τέλη του 2008 ανερχόταν στο 2,47%. Λαμβανομένων υπόψη των συναφών ανακτήσεων, πρόκειται να επιτευχθεί ποσοστό σφαλμάτων μικρότερο από το 2% κατά τη διάρκεια ισχύος του 6 ου ΠΠ.

Δράση 13: Ανάλυση ελέγχων στο πλαίσιο της επιμερισμένης διαχείρισης σε περιφερειακό επίπεδο καθώς και της αξίας των υφιστάμενων δηλώσεων

Ολοκληρωθείσα δράση : Η Επιτροπή βελτίωσε την υποβολή εκθέσεων με τις σχετικές ετήσιες εκθέσεις δραστηριότητών της. Στη νομοθεσία της περιόδου 2007-13 περιλαμβάνονται καλύτερες ρυθμίσεις για τον έλεγχο.

Αντίκτυπος

Δείκτης: Ποιότητα των συστημάτων των κρατών μελών. Οι Γενικές Διευθύνσεις που είναι επιφορτισμένες με τα διαρθρωτικά ταμεία διενεργούν ετήσια αξιολόγηση του συστήματος κάθε κράτους μέλους.

Σημαντικά στοιχεία τεκμηρίωσης

Οι Γενικές Διευθύνσεις REGIO και EMPL παρουσίασαν λεπτομερή αξιολόγηση των συστημάτων των κρατών μελών στις ετήσιες εκθέσεις δραστηριοτήτών τους για το 2007[24]. Τα συστήματα που δεν παρουσίαζαν ουσιώδεις ανεπάρκειες για το ΕΤΠΑ κάλυψαν το 28% των δαπανών ενώ για το 11% εκδόθηκε «αξιολόγηση με επιφυλάξεις» που είχε μέτριο αντίκτυπο · για το Ταμείο Συνοχής και το ΕΚΤ τα στοιχεία ήταν αντίστοιχα 24%/44% και 10%/38%.

Δράση 14: Περισσότερη καθοδήγηση για τη διαχείριση του κινδύνου σφάλματος όσον αφορά τα διαρθρωτικά ταμεία[25]

Ολοκληρωθείσα δράση : Το 2008 η Επιτροπή δημοσίευσε νέα έγγραφα καθοδήγησης για τις αρχές διαχείρισης και τις αρχές πιστοποίησης.

Αντίκτυπος

Δείκτης: Αξιολόγηση των κρατών μελών έναντι κανονιστικών κριτηρίων αναφοράς. Η Επιτροπή ανέπτυξε εργαλείο αυτοαξιολόγησης για να διευκολύνει την αυτοαξιολόγηση των αρχών διαχείρισης έναντι των κανονιστικών κριτηρίων αναφοράς σχετικά με βασικά στοιχεία του εσωτερικού ελέγχου. Μετά από 2 πιλοτικές μελέτες το εργαλείο τροποποιήθηκε και θα ολοκληρωθεί τον Ιανουάριο του 2009. Ως εκ τούτου δεν είναι ακόμα εμφανής ο αντίκτυπος.

Δράση 15: Προώθηση της πρωτοβουλίας «συμβάσεις εμπιστοσύνης» για τα διαρθρωτικά ταμεία[26]

Ολοκληρωθείσα δράση : Έχουν υπογραφεί 7 συμβάσεις. Δύο ακόμα συμβάσεις πρέπει να υπογραφούν έως τον Φεβρουάριο του 2009. Η έννοια της αξιοπιστίας των εργασιών των εθνικών φορέων ελέγχου περιλαμβάνεται τώρα στη νομοθεσία της περιόδου 2007-2013.

Αντίκτυπος

Δείκτης: Η προσέγγιση ενιαίου ελέγχου επεκτάθηκε στο πλαίσιο των συμβάσεων εμπιστοσύνης. Η Επιτροπή θεωρεί ότι τα συστήματα των κρατών μελών που καλύπτονται από τις συμβάσεις εμπιστοσύνης παρέχουν εύλογη βεβαιότητα για την κανονικότητα των δαπανών, και επομένως θα μπορούσε να μειώσει τις δικές της δραστηριότητες ελέγχου. Με τη δημιουργία διαδικασίας κριτηρίων αναφοράς και την εποικοδομητική συμμετοχή των κρατών μελών, αυτή η πρωτοβουλία οδήγησε σε βελτιώσεις των εθνικών συστημάτων.

Σημαντικά στοιχεία τεκμηρίωσης

Η Γενική Διεύθυνση REGIO προέβη σε θετική αξιολόγηση των συστημάτων τα οποία καλύπτονται από συμβάσεις εμπιστοσύνης, που συνάδει προς τη γενική αξιολόγηση του Ελεγκτικού Συνεδρίου στην έκθεσή του για το 2007.

Δράση 16: Καθιέρωση κοινών κατευθυντήριων γραμμών ανά ομάδα πολιτικής

Ολοκληρωθείσα δράση : Η Επιτροπή ενίσχυσε την καθοδήγηση και τον εσωτερικό συντονισμό σε όλους τους τομείς πολιτικής.

Αντίκτυπος

Δείκτης: Γενικές Διευθύνσεις με σαφείς στρατηγικές που βασίζονται σε γενικά αποδεκτά πρότυπα λογιστικού και άλλου ελέγχου. Οι υπηρεσίες της Επιτροπής, οι ενδιάμεσοι και οι δικαιούχοι έχουν πρόσβαση σε καθοδήγηση και κατάρτιση σχετικά με βασικές πτυχές του ελέγχου, όπως η διαχείριση εξωτερικών ελεγκτών, η δειγματοληψία και η συμμόρφωση προς τη νομοθεσία. Στον τομέα της έρευνας οι στρατηγικές λογιστικού και άλλου ελέγχου βασίζονται σε ενδουπηρεσιακές ομάδες που διασφαλίζουν συνεκτική προσέγγιση σε όλα τα προγράμματα-πλαίσιο.

Δείκτης: Επίπεδο ευαισθητοποίησης στον έλεγχο και συνοχή της προσέγγισης στα διαρθρωτικά ταμεία. Οι Γενικές Διευθύνσεις που είναι επιφορτισμένες με τις διαρθρωτικές δράσεις συνέταξαν κατευθυντήριες γραμμές για την περάτωση των προγραμμάτων της περιόδου 2000-06. Πραγματοποιήθηκαν εκτεταμένα σεμινάρια και παρασχέθηκε σχετική κατάρτιση για τα κράτη μέλη.[27]

Σημαντικά στοιχεία τεκμηρίωσης

Σεμινάρια κατάρτισης για σχεδόν όλες τις αρχές ελέγχου των κρατών μελών σχετικά με τους νέους κανονισμούς το 2007, δύο σεμινάρια στις Βρυξέλλες το 2008 για τους ελέγχους διαχείρισης και τις αρμοδιότητες πιστοποίησης, καθώς και για την περάτωση των προγραμμάτων.

Οι Γενικές Διευθύνσεις που είναι επιφορτισμένες με τις διαρθρωτικές δράσεις οριστικοποίησαν όλες τις σχετικές κατευθυντήριες γραμμές για τα κράτη μέλη για την περίοδο 2007-13 που θα συγκεντρωθούν στο εγχειρίδιο αναφοράς για τον λογιστικό έλεγχο των διαρθρωτικών δράσεων, το οποίο θα εκδοθεί το 2009.

4. ΣΥΜΠΕΡΑΣΜΑΤΑ

Κατά τη διάρκεια της θητείας της παρούσας Επιτροπής επιτεύχθηκε σημαντική πρόοδος ως προς την ενίσχυση των συστημάτων εσωτερικού ελέγχου. Μολονότι μέρος αυτού του θετικού αντικτύπου οφείλεται σε δράσεις που εγκαινιάστηκαν πριν από το 2005, υπάρχουν στοιχεία που αποδεικνύουν με βεβαιότητα ότι η πρόοδος επιταχύνθηκε με την έναρξη του σχεδίου δράσης στις αρχές του 2006. Επίσης, ο θετικός αντίκτυπος του σχεδίου δράσης θα υπερβεί χρονικά την τρέχουσα θητεία της Επιτροπής.

Για να διατηρηθεί αυτός ο ρυθμός πρέπει να καταβληθούν περαιτέρω προσπάθειες. Η Επιτροπή θα συνεχίσει τις προσπάθειές της, και σύμφωνα με την αρχική ιδέα του σχεδίου δράσης, θα συνεχίσει να χρειάζεται και να ζητά τη βοήθεια και την υποστήριξη των άλλων οργάνων.

Κατά την άποψη της Επιτροπής, η πρόοδος στους ακόλουθους τομείς είναι ουσιώδης για την στήριξη περαιτέρω βελτιώσεων:

- όπως καθορίζεται στην ανακοίνωση για τον αποδεκτό κίνδυνο (COM(2008)866), πρέπει να τεθούν κατάλληλοι στόχοι σε ορισμένους τομείς πολιτικής προκειμένου να αποτελέσουν τη βάση για σαφή εκτίμηση του τρόπου διαχείρισης του κινδύνου από την Επιτροπή στο πλαίσιο των διαφόρων δραστηριότητών της. Με αυτό τον τρόπο θα διασφαλιστεί η σχετική εξισορρόπηση μεταξύ του κόστους των ελέγχων και των ποσοστών σφάλματος·

- η απλούστευση της νομοθεσίας (διασφαλίζοντας παράλληλα έλεγχο με καλή σχέση κόστους-οφέλους) είναι αναγκαία διότι ο πολύπλοκος χαρακτήρας των κανόνων προκαλεί σφάλματα και αυξάνει το κόστος των ελέγχων. Η Επιτροπή έχει ήδη προτείνει ορισμένες απλουστεύσεις στον τομέα των διαρθρωτικών δράσεων και θα μελετήσει τις πιθανότητες νέων προτάσεων· και

- στο πλαίσιο αυτής της πρωτοβουλίας, η Επιτροπή θα επισυνάπτει στο μέλλον σε όλες τις συναφείς νομοθετικές προτάσεις περιγραφή των σχετικών ρυθμίσεων για τον έλεγχο.

[1] Γνωμοδότηση αριθ. 2/2004: ΕΕ C 107 της 30.4.2004, σ.1 (γνωμοδότηση σχετικά με το πρότυπο του «ενιαίου ελέγχου»).

[2] COM(2005) 252.

[3] ΕΕ L 196 της 27.7.2005, σ. 4.

[4] COM(2006) 9 και SEC(2006) 49.

[5] Συνθήκη για ίδρυση της Ευρωπαϊκής Κοινότητας άρθρο 274.

[6] COM(2008) 110.

[7] Ευρωπαϊκό Ελεγκτικό Συνέδριο, Ετήσια έκθεση για το 2007, Πίνακας 2.3.

[8] Οι δράσεις 2 και 6 δεν καλύπτονται από την παρούσα έκθεση διότι ακυρώθηκαν.

[9] Αυτή η ομάδα δράσεων περιλάμβανε και τη δράση 4 για τον αποδεκτό κίνδυνο, η οποία μεταφέρθηκε στο τμήμα 3.3 της παρούσας ανακοίνωσης μαζί με τα συναφή θέματα κόστους και οφέλους των ελέγχων.

[10] Ευρωπαϊκό Ελεγκτικό Συνέδριο, Ετήσια έκθεση για το 2007, Πίνακας 2.1.

[11] Άρθρο 44 της διοργανικής συμφωνίας και άρθρο 53β του δημοσιονομικού κανονισμού.

[12] Ευρωπαϊκό Ελεγκτικό Συνέδριο, Ετήσια έκθεση για το 2007, παράγραφος 2.20.

[13] Γνωμοδότηση 6/2007 του Ελεγκτικού Συνεδρίου.

[14] Ολλανδική έκθεση για τις τάσεις στην ΕΕ το 2008, πίνακας 11, σ. 52.

[15] Ευρωπαϊκό Ελεγκτικό Συνέδριο, Ετήσια έκθεση για το 2007, παράγραφος 1.29.

[16] Στο πλαίσιο του κανονισμού (ΕΚ, Ευρατόμ) αριθ. 1605/2002 του Συμβουλίου, της 25.6.2002 όπως τροποποιήθηκε από τον κανονισμό (ΕΚ, Ευρατόμ) αριθ.1995/2006 του Συμβουλίου, της 13.12.2006.

[17] Δράση 1.4 του σχεδίου δράσης για τα διαρθρωτικά ταμεία - COM(2008) 97.

[18] COM(2008) 112.

[19] Δράσεις 2.3, 6.1 και 6.2 του σχεδίου δράσης για τα διαρθρωτικά ταμεία.

[20] Υπηρεσία Εσωτερικού Ελέγχου της διαδικασίας ανάκτησης στην AIDCO, EAC, INFSO, BUDG, στη Νομική Υπηρεσία και στον Εκτελεστικό Οργανισμό Εκπαίδευσης, Οπτικοακουστικού Τομέα και Πολιτισμού.

[21] COM(2009) xxx

[22] Δράση 2.1 του σχεδίου δράσης για τα διαρθρωτικά ταμεία .

[23] COM(2008) 866.

[24] Δράση 9 του σχεδίου δράσης για τα διαρθρωτικά ταμεία.

[25] Δράσεις 2.4 και 5 του σχεδίου δράσης για τα διαρθρωτικά ταμεία.

[26] Δράση 2.5 του σχεδίου δράσης για τα διαρθρωτικά ταμεία.

[27] Δράσεις 2.6 και 5 του σχεδίου δράσης για τα διαρθρωτικά ταμεία.